C 361/10
DA
Den Europæiske Unions Tidende
20.9.2022
Torsdag den 24. marts 2022
32. opfordrer Kommissionen til at sikre, at landbrugsjord primært anvendes til produktion af fødevarer og foder, for at sikre fødevaresikkerheden ikke kun for EU-borgere, men også for millioner af flygtninge i EU; 33. understreger, at en stærk og bæredygtig landbrugssektor i hele EU og et velfungerende og bæredygtigt miljø i landdistrikterne understøttet af en stærk fælles landbrugspolitik er afgørende faktorer for at imødegå fødevaresikker­ hedsudfordringen; understreger, at landbruget har stor værdi for EU og dets politiske og økonomiske udvikling og har en enorm indvirkning på samfundet gennem fødevareproduktion og sit bidrag til beskæftigelsen, den økonomiske vitalitet, livskvaliteten og den mere generelle udvikling i landdistrikterne; 34. opfordrer til, at de foranstaltninger mod markedsforstyrrelser, der er fastsat i artikel 219 i forordningen om den fælles markedsordning (7), straks gennemføres med henblik på at støtte de mest berørte sektorer, og opfordrer til, at krisereserven mobiliseres parallelt hermed til dette formål; opfordrer desuden Kommissionen til at være forberedt på at træffe yderligere ekstraordinære markedsforanstaltninger i henhold til nævnte forordning, f.eks. aktivering af artikel 222; 35. opfordrer indtrængende Kommissionen til at skabe fuld klarhed for medlemsstaterne med hensyn til force majeure-klausulen i den fælles landbrugspolitik og i anden lovgivning; 36. mener, at det nu er en endnu mere presserende prioritet at øge fødevaresikkerheden, men at de nationale strategiske planer bør vurderes med henblik på at foretage de nødvendige tilpasninger til de nye omstændigheder, herunder anvendelse af relevant fleksibilitet med henblik på at øge produktionsarealerne; 37. opfordrer Kommissionen til at træffe alle nødvendige foranstaltninger, navnlig med hensyn til statsstøtte, for gøre det muligt at yde den nødvendige støtte til de sektorer, der er hårdest ramt af krisen; 38. opfordrer Kommissionen til at overveje at ændre de midlertidige rammebestemmelser for statsstøtte, der blev vedtaget i marts 2020, for at give medlemsstaterne mulighed for at udnytte den fulde fleksibilitet under statsstøttereglerne til at støtte økonomien; 39. understreger, at de ekstraordinære covid-19-foranstaltninger til udvikling af landdistrikterne bør udvides for at afhjælpe de aktuelle likviditetsproblemer, der bringer landbrugsaktiviteternes levedygtighed i fare og truer de små virksomheder, der beskæftiger sig med forarbejdning, markedsføring eller udvikling af landbrugsprodukter; 40. mener, at der bør vedtages foranstaltninger til at sikre større fleksibilitet i forbindelse med import af vigtige råvarer (navnlig korn, sojabønner og gødningsstoffer) fra lande uden for EU uden at undergrave EU's standarder; 41. gentager sine tilsagn om bæredygtighed og fødevaresikkerhed og understreger, at alle importerede fødevarer og foderstoffer skal leve op til EU's standarder for bæredygtighed og fødevaresikkerhed, herunder maksimalgrænseværdier for pesticidrester og antimikrobielle stoffer; fordømmer alle forslag om at misbruge de nuværende kriser til at svække disse krav og forpligtelser; 42. opfordrer især Kommissionen til at støtte sektororganisationer for at sikre nye importmarkeder, der garanterer fødevareforsyning og landbrugsinput, navnlig til husdyr, og dermed undgå at bringe fødevaresikkerheden i Europa i fare; 43. opfordrer Rådet og Kommissionen til hurtigst muligt at frigive krisereserven på 479 mio.
EUR for at hjælpe landbrugssektoren med at klare de aktuelle markedsudfordringer; bemærker dog, at denne krisereserve, når den er opbrugt, ikke kan blive opbygget igen med midler fra den fælles landbrugspolitik; opfordrer derfor til øjeblikkelig frigivelse af yderligere midler, der er klar til at blive mobiliseret i tilfælde af, at krisereserven bliver opbrugt; 44. opfordrer Kommissionen til i betragtning af manglen på proteinafgrøder at foreslå en omfattende europæisk proteinstrategi med henblik på at øge den europæiske proteinproduktion og mindske EU's afhængighed af tredjelande i denne henseende;
(7)
EUT L 347 af 20.12.2013, s. 671.